
CAPITULO, CLERO, OPTIMATIBUS, 

CUNCTOQUE POPULO SUO SALUTEM IN DOMINO, 

PACEMQUE IN COGNITIONE DEI, ET J. C. D. N. 

F lorentissimi Ba variae Regni ecclesiastica 
per Nos , adjuvante DEO , dum componeban- 
tur negotia, et jam ad secundum hujus Apo- 
stolicae Nuntiaturae lustrum haud lento pede 
appropinquabamus , ac tenuem operam nostram 
Sanctae Sedi, et Beatissimo Patri LEONI Di- 
vina Providentia PAPAE XII. alibi praeben- 
dam adhuc esse putabamus; IS, qui gentes 

ia terra dirigit , et omnia quae sub coelo sunt 
respicere gloriatur , ad alia munera , aliasque 
sollicitudines nos , licet indignos , dignatus est 
advocare, et quemadmodum DEI voluntati non 
est , qui resistat , pro viribus nostris , ac DEO 
iterum adjuvante , novam hanc vocationem 
per bona opera certam facere confidimus. 

Periculosa , adversaque valetudine corripi- 
tur Archiepiscopus Yester, et mox ei auxilium 
adjungere cogitatur. Clementissima Summi Re- 
gis Nostri FRANC1SCI I. Gratia ad hoc pa- 
storale munus subeundum , infirmumque sep- 
tuagenarium Reverendissimum D. Balthaxarem 
Mormile adjuvandum , licet absentes e Patria 
Nostra nec merito , nec opinato nos nomina- 
vit , et Sanctissimus Dnus. LEO XII. hanc no- 
minationem die 3 Julii currentis Anni cano- 
nica confirmatione sancivit : Quae utriusque 
Reipublicae veneranda CAPITA , ut DEUS 
diutissime salva conservet , ad aram , Dilectis- 
simi Fratres , Filiique in Domino charissimi , 
quotidianis , enixisque precibus exposcemus. 
Yix autem Coadjutores eramus nos constituti 
cum futura successione , Coadjutum DEUS , 
in Cujus manu sunt animae justorum, in hae- 

reditatem incorruptibilem et incontaminatam , 
et immarcescibilem , conservatam in coelis , 
meritis et virtutibus cumulatum revocavit. 

Qualis , ac quanta animi nostri tristitia 
fuerit , cum ad nos hujusmodi eximii Pastoris 
Vestri obitus nuncium pervenerit, non possu- 
mus nec corde explicare , neque calamo osten- 
dere satis. Ecclesiae Capuanae jacturam statim 
consideravimus ; et dum in hoc summo moe- 
rore varsabamur , mentem nostram longius 
intendebamus, et praestantissimorum Capuanae 
Ecclesiae Praedecessorum Antistitum sollicitu- 
dines pastorales , studia , virtutes , ac merita 
omnia diligenter intuebamur.. Viri praesertim 
illius , qui vestram tam prudenter , ac lauda- 
biliter gubernavit Ecclesiam , Cardinalis Ro- 
berti Bellarmini virtutes , et merita animo com- 
plectebamur , et dum doctrinam , Zelum , et 
sanctitatem Ipsius attente cogitabamus , gravi 
metu sollicitabatur cor nostrum , et propter 
imbecillitatem nostram susceptum onus gra- 
vissimum utique , ac difficillimum nobis omni- 
no videbatur. 

Sed ut caeteros Istius inclytae Metropoli- 
tanae Ecclesiae Pastores , qui prudentia , do- 

ctrina, atque pietate excelluerunt , silentio prae- 
tereamus , quali sollicitudine angi non debe- 
bamus in illam conspicuam Sedem ascendere, 
ubi antea Clericorum Regularium Theatino- 
rum lumen sedit et decus , praeclarissimus ac 
doctissimus vir Balthaxar Mormile , cujus no- 
men atque memoria ad cujuscumque generis 
praeconium sibi tribuendum sufficiunt , et quem 
pro egregiis spectatae virtutis, eximiae integri- 
tatis, atque demum probitatis ornamentis lau- 
dare nemo satis potest 7 

Ubi his meditationibus , et anxietatibus 
vehementer commovebamur , ad DEUM , qui 
convertit luctum in gaudium , et Protector est 
omnium sperantium in se , oculos nostros di- 
reximus , et in gemitu cordis nostri has ad 
Ipsum voces effudimus : „ Quis sum ego , DO- 
MINE , et cur suscitasti egenum de pulvere , 
ut pasceret populum tuum ? En vox illa tan- 
quam vox tonitrui auribus meis insonans, Vae 
Pastori insipienti ! Exurge , DOMINE , in auxi- 
lium meum , et da pauperi tuo Sedium Tua- 
rum assistricem sapientiam , ut mecum sit et 
mecum laboret „ : Alteri Samueli in DEI Mi- 
nisterium Heli substituto clementer adesto , et 

redde mihi , DOMINE , gratiam , quam Sa- 
mueli dedisti , ut possim in conspectu Tuo hu- 
militer incensum offerre , et simul officio fun- 
ctus Sacerdotis et Judicis , vocem Populi Tui 
audiam , et concordiam, pacemque per JESUM 
CHRISTUM, qui est omnium DOMINUS, 
ipsi annuntiem , et evangelizem. 

Confidentes igitur in DEO , Cui nihil est 
occultum, quique de indignis dignos facit, ac 
Potens est de lapidibus suscitare filios Abra- 
hae , speramus EJUS virtute fore , ut non vi- 
tuperetur Ministerium nostrum. Gravati supra 
virtutem , supra debilitatem gravati , absit ut 
simus vel minimum fidentes in nobis , et non 
magis in EO , qui disponit omnia suaviter , 
eritque in latere nostro , et pedem nostrum 
custodiet , ne capiamur. ' 

Hac spe recreati, et erecti vos pascendos, 
et regendos suscipimus , nihilque omittemus , 
ut salutem vestram in DOMINO promovea- 
mus , parati etiam , si res id postulet , ani- 
mam nostram pro ovibus dare , et anathema 
pro illis esse. Semper ante oculos habebimus 
Isidori Hispalensis verba , atque monita : op- 
portere nempe „ Episcopum cum sollicita di- 

spensatione curam pauperum gerere , esurien- 
tes pascere , vestire nudos , suscipere peregri- 
nos , captivos redimere , viduas , et pupillos 
tueri , pervigilem in cunctis exhibere curam , 
providentiam habere in distributione discreta,,. 
Accedant igitur ad Nos plena fiducia omnes 
quicumque laborant , et onerati sunt : eos con- 
solari , eos reficere , quantum in DOMINO 
possumus , conabimur. Non nostra , sed vos , 
sed ea , quae JESU CHRISTI sunt , quaere- 
mus , ne audire in die irae , in die illa coga- 
mur : Vae pastoribus Israel , gregem 

meum non pascebatis , quod infirmum fuit 
non consolidastis , et quod aegrotum non sa- 
nastis , quod confractum est non alligastis , 
et quod abjectum est non reduxistis , et quod 
perierat , non quaesistis (i)- Interim dum vos 
adire poterimus , et os ad os loqui , quod bre- 
vi futurum esse speramus, absentes quidem cor- 
pore, sed praesentes spiritu per epistolam al- 
loquimur. 

Ad Vos primum , Venerabiles Fratris , 
Dignitates , et Canonici Metropolitanae Ec- 


(i) Eiech, 34 4- 

clesiae Nostrae , qui nobis praecipue a con- 
silio, auxilioque adesse debetis, vocem nostram 
convertimus. V os caeteris honore , et dignitate 
praelati , V os virtutibus , probitate , et doctri- 
na caeteros praestare debetis. Non sub modio 
positi , sed quasi lucernae ardentes super can- 
delabrum evecti fuistis , ut reliquo dilectissi- 
mo Clero lumen sitis et exemplum. Corda Ve- 
stra uti faces charitate inflammentur, et alter 
mutua benevolentia alterum prosequatur , ut 
videns populus opera vestra bona , hujusmodi 
mirificae charitatis effectus videat , et eo qui- 
dem incendatur ipse, ut, sicut DOMINUS di- 
lexit nos, invicem diligatur. Non esset ne in- 
jucundum pro animo nostro, si quaedam ejus- 
dem Corporis Membra , Nos verbis Corinthio- 
rum alloquerentur : Ego quidem Pauli , ego 
autem Apollo , ego vero Cephae , ego autem 
Christi sum ? Divisus est Christus? (2) Nun- 
quid perfecti in eodem sensu, et in eadem scien- 
tia esse , nunquid uno ore CHRISTUM cole- 
re , Elque servire non debemus ? Alter igitur 
alterius onera portate , ut adimpleatis legem 

• (4) I. Cor. j. 19. . , 

CHRISTI : decorem Domus DOMINI diligite: 
divinum cultum promovete , et dum divinas 
laudes decantatis , sic stetis ad psallendum , 
ut mens voci concordet , et quae ore canta- 
tis , corde meditemini. 

Ad Vos , Ecclesiarum Collegiatarum Cano- 
nici , dirigimus , quae ad Metropolitanae Ec- 
clesiae Dignitates et Canonicos superius verba 
direximus. In vobis ac in Illis easdem virtu- 
tes , eademque ornamenta requiri , vos ipsos 
haud unquam praeterivit ; et dum , nominis 
vestri memores , Canones prae caeteris obser- 
vandos cognoscitis , ad illorum normam vitam 
vestram instituturos semper vos esse non du- 
bitamus. 

Vobis etiam , quibus fuit animarum cura 
concredita , quique oves nostras , DEIque pa- 
scitis Gregem , Parochi omnes in DOMINO 
dilectissimi , brevem sermonem faciamus opor- 
tet. Vos, qui prae omnibus pondus diei et 
aestus toleratis , vocationem vestram ne exigua 
quidem oblivione deleatis e cordibus vestris , 
et quo laborioso ac difficili munere onerati 
sitis , semel atque iterum recordamini. Si An- 
gelus Testamenti Episcopus reputatur, eo quia 


* 


Digitized by Google 



1 1 

exemplo bonorum operum debet inter gregem 
coruscare; Vos , inferioris ordinis Angelos, Epi- 
scopus sibi adjungit , atque operam vestram 
adhibet et sudores , ut sua pastoralis sollici- 
tudo , regimenque spirituale ultro citroque di- 
vidatur; nam Episcopus ubique nequit adesse, 
nec solus id valet praestare, quod ad sui Gre- 
gis emolumentum est necessarium. Quemadmo- 
dum vero admirabili Providentia DEUS suam 
Ecclesiam regit , gubernatque , ideo aeternae 
Mentis numine atque consilio pariter voluit , 
ut Episcopi , quos posuit Spiritus Sanctus , 
regere Ecclesiam DEI , quam acquisivit san- 
guine suo , evigilare faciant ubique per Paro- 
chos , et rectores , ne dispergantur oves vel 
dimittantur , et lupum venientem ad ovile ap- 
propinquare permittant. 

Quod si vero inferiores Angeli isti , ha- 
beant oculos , et non videant , si eorum lux 
coram hominibus non luceat , quid mirum , 
si totum corpus et ovile eorum curae , fidei- 
que demandatum , tenebrosum fuerit et disper- 
sum ? Aut si curis prorsus soluti infirmo ad- 
modum brachio munere suo fungantur ; quid 
miram si grex contra leges Ecclesiae vivat, 

quibus Civitas DEI regitur , et fulcitur ? Vi- 
gilate igitur , dilectissimi Fratres , Commili- 
tones in vinea DOMINI studiosissimi , et con- 
tinuo vigilate. Ne sitis tanquam Canes muti 
non valentes latrare ; neque inani timore per- 
territi , vel acceptione personarum abducti Fi- 
delium abbcrrationes silentio dissimuletis; sed 
praedicate verbum , instate opportune, impor- 
tune ; prudenter , ac humaniter arguite , si de- 
betis unius vel paucorum noxias corrigere, et 
si publice scelera patrantur , praedicate etiam 
super tecta ; peceantesque coram omnibus ob- 
secrate , et increpate , in omni vero patientia 
et doctrina, ut hi resipiscant, et caeteri timo- 
rem habeant. Qualem ac quantam in Gregis 
corda vim habeant verba boni Pastoris , Vobis 
Magistris in Israel , jam satis exploratum et 
compertum est. 

Et Vos insuper utcumque ad Venerabilem 
Clerum Nostrum pertineatis sive Regulares si- 
tis, sive Saeculabes, sive animarum curam ha- 
beatis, sive non, et utut auxilium Pastori ve- 
stro praestetis, paucis alloquimur. Mementote 
Vos esse gentem electam, Regale Sacerdotium, 
haereditatem DOMINI , et fugite in primis 

desidiosissimum vitae genus, fugite otium, et 
sacris Yos continuo devovete studiis. Proxi- 
mum aedificate in victu: Sobrii estote (3). Ge- 
stu: Qui fertis vasa DOMINI , mundamini 
diligenter (4)- Yerbo: Labia Sacerdotis custo- 
diunt scientiam et legem requirent ex ore 
ejus (5). Exemplo : In omnibus te ipsum 
praebe exemplum bonorum operum (6). Sic 
duplici honore, de quo ajebat Apostolus, di- 
gni habebimini , et a DEO , pro officio Sa- 
cerdotali, Yobis legitima sempiterna tradetur. 

- Ne gravemini praeterea faciles Nobis aures 
praebere, Juvenes Levitae, et Adolescentes , 
qui in Seminario Nostro actu informamini. 
Vos Ecclesiae nostrae futura spes , veluti no- 
vae arbores plantatae in Domo DOMINI de- 
betis in posterum exemplo, et doctrina flore- 
re. Eo itaque conducite animum vestrum , et 
aemulationem , ut nullus in novissimis tem- 
poribus a fide discedat , attendens Spiritibus 
erroris , et doctrinis daemoniorum in hypo- 
crisi loquentium mendacium ; sed ineptas , et 

(3) I. Petri 5. 

. (4) Is. 5a. it. 

(5) Malach. a. 7. 

(6) ad Tit. a. 7. 


Digitized by Google 



14 

aniles fabulas devitantes , vos ipsos ad pieta- 
tem exercentes , per Verbum DEI , et oratio- 
nem sanctificemini. Alter sit exemplum alte- 
rius in Verbo , in conversatione, in charitate, 
in fide , in castitate (7) , ut ad optatum tan- 
dem finem cunctos feliciter pervenire conspi- 
ciamus. Intenti ad Superioribus parendum sitis 
oportet , eorumdem monita sequi , mandata 
non recusare , et ut voluntati eorum , qui vos 
Altaris Ministros, verbo, et exemplo, dignos 
efficere concupiscunt , morem gerere satagatis. 
Quam acceptum nobis , et quam jucundum 
animo nostro foret de Praeceptorum , atque 
Rectorum vestrorum curis et nos participes 
fieri 5 assistere tentaminibus scholasticis ; mi- 
rari talenta ; aedificari indefessa industria ; in- 
tueri sinceram morum probitatem , et qua ver- 
bo , qua exemplo vos ipsos exhortari , ut pie- 
tatem cum scientia jungatis! Verum enim vero, 
carissimi et dilectissimi in CHRISTO JESU, 
Filii nostri , hic unicus finis studiorum vestro- 
rum sit , JUNGERE CUM SCIENTIA PIETATEM- 

Audite nos quoque Virgines DEO devo- 
tae , Sponsae JESU CHRISTI. Adhortamur 

(j) Ad Tim. I. 4- > _ 

enim vos affectione potius , quam potestate ad- 
monemus. Vos , quae flores estis ecelesiastici 
germinis, suavissimum virtutum, et castitatis 
odorem semper spargere debetis; Vos, gratiae 
spiritalis decus atque ornamentum , illustrior 
portio Gregis CHRISTI, quae Regnum mun- 
di , et omnem ornatum saeculi contempsistis 
propter amorem J. C. , et annulum Fidelita- 
tis, et margaritarum coronam praetiosissimam, 
et yestem aeternae jucunditatis solemniter in- 
duistis , ut in charitate ferveatis, et cum Di- 
lecto omnibus Fidelitatis , et amoris vinculis 
conjunctae, perfectae continentiae palmam con- 
sequi valeatis. Hunc Dilectum , qui stat post 
parietem per cancellos prospiciens , et quem 
diu in Eucharistiae Sacramento Fidei lumine 
veneramini , jam videtis , et in Ipsum cre- 
dendo , diligitis ; debetis igitur pro amore I- 
psius modestia prudenter caeteris eminere, be- 
nignitate sapienter praestare, lenitate graviter 
antecellere , et casta demum nunquam abuti 
libertate. In Puellarum Sapientum numero con- 
stanter estote, et coelestem Sponsum, lampa- 
dibus virtutum accensis , cum oleo praepara- 
tionis expectate vigilantes, ne turbatae impro- 

viso REGIS adventu, sine lumine EI obviam 
eatis , sed ut praecedentium Virginum choro 
conjunctae fidenter, et alacriter occurratis. Dum 
vigilatis vero , orationes a vobis ad DEUM 
sine intermissione fiant: et quemadmodum fide 
docemur , DEUM illorum preces praesertim 
exaudire , eisque dare , et aperire , qui quae- 
rere , petere , et pulsare non desistunt ; ideo 
Vos prae caeteris enixe precamur, ut pro con- 
servatione SANCTAE RELIGIONIS , pro in- 
columitate et salute Nostrorum feliciter Re- 
gnantium Augustissimorum et Ecclesiae Uni- 
versalis SUMMI ANTISTITIS et PASTORIS, 
et felicissimi Regni Nostri REGIS et PATRIS, 
nec non pro piissima REGINA Nostra , sin- 
gulisque REGIAE FAMILIAE MEMBRIS, et 
pro concordia et pace Principum Christiano- 
rum dcprecemini. Memores etiam estote in o- 
rationibus vestris ovium perditarum , impio- 
rum, et infidelium, ut DEUS illas misericor- 
diter revocare , hosque convertere , et de te- 
nebris ad lucem veritatis reducere , et ab o- 
mnibus flagella iracundiae Suae clementer aver- 
tere dignetur. Ne obliviscamini praeterea Ec- 
clesiam Nostram Capuajsam , et Nos speciati m 

ne obliviscamini, ut DEUS ad bene pascendas 
oves curae nostrae concreditas gratiam conce- 
dat et vires, ne, dum aliis praedicamus , ipsi 
reprobi efficiamur. 

Ad vos denique , Optimates , Proceresque 
Civitatis , et Dioeceseos , ultimo verba nostra 
dirigimus. Unusquisque vestrum , ajebat Apo- 
stolus ad Romanos , proximo suo placeat in 
bonum et aedificationem ; quia Populus , ut 
ipsi scitis , bonas aut malas actiones , ut plu- 
rimum imitatur , et servi praesertim Domino- 
rum consuetudines , et exempla in medium af- 
ferre gloriantur ad excusationem. Pietatis igi- 
tur , et Religionis , aequitatis et honestatis his 
exempla praebete , et nolite opus DEI propter 
escam destruere , sed quod superest pauperi- 
bus largimini ; et consilia , atque adjumenta 
super egenum , et pauperem afferre , utriusque 
tenuitatem levamine sustentare, in dubiis, et 
in angustiis certa humanitatis , et beneficicn- 
tiac argumenta edere nunquam gravamini ; sic 
et in die mala vos DOMINUS liberabit , nam 
si uni ex istis minimis fecistis , vel ut IPSI fa- 
ctum fuisse putabit , et vos mercedem vestram 
accipietis. Huic autem Populo , qui et cordi 

nostro pariter carissimus est , scribere multa 
haberemus, sed nolumus per calamum et atra- 
mentum ei scribere ; hunc enim alloqui viva 
voce , et frangere ipsi intendimus summo gaur 
dio panem Verbi DEI. Interim fidelitatem , 
obedientiam , humilitatem , pacem , et hone- 
statem omnibus , quam possumus , studiosis- 
sime commendamus. De caetero , Fratres , et 
Filii nostri in DOMINO dilectissimi , quae- 
cumque vera , pudica, justa, amabilia, bonae 
famae sunt , si qua virtus , si qua disciplinae 
laus, haec cogitate. 

Superest modo, ut ad difficilem, et gravem 
sarcinam nostris infirmis humeris impositam 
prudenter , ac sancte gerendam , Ornamentum 
de Corpore B. PETRI sumptum, et plenitudi- 
nem conferens officii Pontificalis, Pallium ob- 
tineamus, quod a SSmo. Dno. Nro. LEONE 
PP. XII. in proximo forsitan Concistorio No- 
bis tradendum esse speramus, et quo debili- 
tati nostrae eo vires addentur, ut validiores 
in Ministerio nostro reddi possimus. Quare , 
CLEMENTISSIME DEUS, Tuum imploro au- 
xilium , Tuam exoro misericordiam ! Serva Gre- 
gem , Serva Pastorem ! . . . . Serva Gregem , et 

* { \ 

memento Congregationis Tuae, quam possedi- 
sti ab initio, et redemisti pretioso SANGUINE 
TUO. Serta Pastorem , et auxiliare infirmo , 
qui totam spem suam in TE Solo reposuit , 
aut si indignum me repereris , ecce in mani- 
bus Tuis sum ; suscita juxta Cor Tuum di- 
gniorem , qui pascat populum Tuum in veri- • 
tate , et aequitate. Eu paratum cor meum , 
SPERARE IN Ts^ DOMINE! ... 

Ad Te etiam , Coclitum Regina , Mundi 
Domina, generis humani Decus, atque Praesi- 
dium ,• hujus denique Ecclesiae Capuanae prae 
caeteris ELECTA PATRONA, preces meas e- 
nixe converto , ut incautum Gubernatorem 
clavim ad puppim naviculae suae tenentem , 
quasi stella perlucida, diu noctuque modereris. 

Vos, ANGELI, qui Danieli prandium, et 
Eliae aquam, et panem apportavistis, sustinete 
infirmitatem meam, et eo mihi adjumento si- 
tis, ut pane esurientem, potuque sitientem re- 
ficiam , ac Verbum DOMINI in gaudium et 
laetitiam cordis mei, et Populi aedificationem 
annuntiem. , r 

Vos demum , Sancti ejusdem Ecclesiae meae 
Patroni , STEPHANE , SEBASTIANE , AN- 

DREA AVELLTNE , ELIA , et MARIA MA- 
GDALENA DE PAZZIS humiliter invoco , ut 
Vinitorem deficientem confortetis ; et si aper 
de silva ad Vineam DOMINI depascendam , 
aut convellendam ingrederetur, hanc custodi* 
te, illum dejicite, ut uberrimos fructus Inter- 
cessione Vestra, meoque labore colligere, et a 
Divino animarum PASTORE boni,, sedulique 
Operarii mercedem obtinere valeam. 

Venerabiles Fratres , et in CHRISTO Fi- 
lii dilectissimi , abundantius vos alloqui pote- 
ramus , non autem candidius. Si verbum mo> * 
do Nobis in ore deficit , vos habebimus sem- 
per in corde ; et ex corde DEUM ad aram 
diu deprecabimur , ne nobis absentibus , lupi 
rapaces in vos intrent non parcentes gregi no- 
stro , sed ut convertat Vultum Suum ad Vos, 
et det vobis pacem , quae exuperat omnem 
sensum , custodiat corda vestra , et intelligen- 

^ f"' ' tias vestras in CHRISTO JESU. 

• . <• . • , . 

v Datum Monachii ex Apostolica Nuntiatura 
die ASSUMPTIONIS B. M. V. Principalis Ca* 
puae PATRONAE , Anno 1826. 

